《游善权山留题三首 其一 乾洞》
宋代·陈克

神仙何时开，中虚仰萦盘。呀然九地低，怪此天壤宽。

窈窅辟琼九，璁珑缀珠鬘。阴道差险绝，真形谢雕剜。

阆风安在哉，突兀浮云端。天高鬼神恶，欲往良独难。

空飞遽未暇，穴处如何安。相将三重茅，势面玄都坛。

仙田满嘉植，玉彩长阑干。心空腹自实，宁计米盐残。

作者简介：陈克(1081—1137）北宋末南宋初词人。字子高，自号赤城居士。临海（今属浙江）人。